जीवन में हर काम का यश या अपयश जरूर मिलता है
किया हुआ कभी व्यर्थ नहीं जाता। उसका यश या अपयश जरूर मिलता है। सीताजी को दो बार वनवास हुआ था। उनका पहला वनवास उनका नहीं, श्रीराम का था। पर वे राम के साथ गईं। Pt. Vijayshankar Mehta's column - Every work in life definitely gets fame or infamy
किया हुआ कभी व्यर्थ नहीं जाता। उसका यश या अपयश जरूर मिलता है। सीताजी को दो बार वनवास हुआ था। उनका पहला वनवास उनका नहीं, श्रीराम का था। पर वे राम के साथ गईं। दूसरी बार उन्हीं का वनवास था, जो श्रीराम ने उन्हें दिया था। वन में स्त्रियों ने सीता से पूछा था कि श्रीराम के वनवास में आप उनके साथ गईं तो आपके वनवास में राम आपके साथ क्यों नहीं आए। श्रीराम के इस निर्णय पर आज तक दुनिया सवाल उठाती है। तब वाल्मीकि जी से पूछा था कि इस पूरे घटनाक्रम पर आप क्या कहेंगे।
वाल्मीकि ने कहा था, किए हुए का अपयश या यश मिलता ही है। सीता वनवास में श्रीराम के साथ गईं। दृश्य देखेंगे तो सभी कहेंगे कि राम आगे हैं और सीता पीछे हैं। पर जब भी संसार में वाणी से इनको याद किया जाएगा, तो सीता आगे होंगी और राम पीछे। ये सीता जी का यश है, उनके त्याग का परिणाम है। इसलिए जीवन में जब किसी के लिए संघर्ष या त्याग करना पड़े, तो ये सोचकर करिएगा कि यश और अपयश, जो भी है मिलेगा ही। एक आत्मविश्वास बनाए रखिए। सीता भक्ति का प्रतीक हैं और भक्त सदैव भगवान के भरोसे आत्मविश्वास से लबालब रहता है।